Vossi se voedingskema hou mae en harte vol | News24
Vossi se voedingskema hou mae en harte vol
Shirleen Vossi (regs) voed sedert 2004 talle behoeftige inwoners van Humansdorp. Sedert Februarie, vanjaar vorm haar projek deel van die Departement van Maatskaplike Ontwikkeling se voedingsprogram. Sy word bygestaan deur Maria Dlamini, Martina Bambi, Gert Baartman en Lizzie Alla. Foto: MONIQUE BASSON
GEMEENSKAPLEIER Shirleen Vossi se voedingskema wat sowat 12 jaar gelede nede-rig begin het deur kinders en bejaardes met een of twee brode te voed , is nou een van Vaaldam se bakens van hoop.
Vossi sê dit was nie ’n maklike pad nie.
Volgens haar het sy in 2004 die groot behoefte en hongerte in die gemeenskap raakgesien, en genoop gevoel om iets te doen. Vir jare moes sy raap, skraap en ‘bedel’ om die talle honger inwoners van die omgewing vanuit haar eenvoudige huis te voed.
In 2007 het sy by die Departement van Maatskaplike Ontwikkeling om hulp aangeklop. Sewe jaar later, is haar omgeeprojek, die Elderly and Children Resort Community Nutrition Development Centre (CNDC), deel van die departement se voeding- en ontwikkelingprogram vir bejaardes en kinders. Dit bete-ken dat dié voedingskema sedert Februarie volhoubaar is.
Nou sal behoeftiges elke dag van die week ’n vullende, gekookte maaltyd ontvang.
Die voedingslokaal is ook ’n storie van welwillendheid. ’n Eens vervalle gebou in die hartjie van Vaaldam, is met ure se harde werk in ’n volwaardige voedingslokaal omskep waar inwoners nou gerieflik kan eet. Al die kos word op die perseel voorberei en gekook.
Nagenoeg 270 inwoners vind baat by die voedingsprogram.
Vossi inkorporeer sedert middel April bid-ure en ’n oefenprogram vir bejaardes. Bidure vind op Dinsdae plaas, terwyl inwoners op ’n Donderdag hul stywe litte ’n bietjie kan rek en strek.
Volgens Vossi is enige bejaarde of kind welkom om by die program aan te sluit - hulle deure staan vir almal oop, ongeag waar jy woon.
Inwoners is dankbaar dat hul nood in ag geneem is en dat hulle by die program inge-skakel het.
Siena Goeda, ’n inwoner van 7de Laan, kry elke dag by die voedingskema ’n bord kos. “Dit help baie. ’n Honger persoon kan nie normaal funksioneer en werk nie.”
Nog ’n inwoner, Margaret Leander van Vaaldam, sê die daaglikse bord kos maak ’n groot verskil. “Baie van ons het nie ’n bord kos in die aand by die huis nie.”